ราชธานีออกหุ้นกู้ 4 ปีดอกเบี้ย 5%
ราชธานีลิสซิ่ง ในเครือธนชาต เสนอขายหุ้นกู้ไม่เกิน 3,000 ล้านบาท อายุ 4 ปี ดอกเบี้ยคงที่ 5% เปิดจองซื้อ 29-31 ต.ค.นี้
24 ต.ค. 2555

ราชธานีลิสซิ่ง ในเครือธนชาต เสนอขายหุ้นกู้ไม่เกิน 3,000 ล้านบาท อายุ 4 ปี ดอกเบี้ยคงที่ 5% เปิดจองซื้อ 29-31 ต.ค.นี้
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า บริษัทฯ ได้เตรียมการจัดออกหุ้นกู้ครั้งที่ 2 ของปี 2555   โดยมีวงเงินรวมไม่เกิน 3,000 ล้านบาท  อายุ 4 ปี จำนวน 1 ชุด ได้รับอันดับความน่าเชื่อถือ “BBB+” จากบริษัท ทริสเรทติ้ง เป็นหุ้นกู้ประเภทไม่ด้อยสิทธิ ไม่มีประกันและมีผู้แทนผู้ถือหุ้นกู้ เพื่อเสนอขายให้แก่ผู้ลงทุนทั่วไป และผู้ลงทุนสถาบัน  ด้วยผลตอบแทนอัตราดอกเบี้ยคงที่ 5% ต่อปี จ่ายดอกเบี้ยทุก 3 เดือน และเปิดจองซื้อในวันที่ 29 – 31 ต.ค 2555 วงเงินจองซื้อขั้นต่ำ 1 แสนบาท และทวีคูณครั้งละ 1 แสนบาท   บริษัทฯ ได้แต่งตั้งธนาคารธนชาตเป็นผู้จัดการการจำหน่ายหลัก และบริษัทหลักทรัพย์เคที ซีมิโก้ เป็นผู้ร่วมจัดจำหน่ายหุ้นกู้ และเชื่อมั่นว่าการออกหุ้นกู้ครั้งนี้จะได้รับการตอบรับเป็นอย่างดีจากผู้สนใจ เพราะเป็นทางเลือกที่ดีสำหรับผู้ลงทุนและประชาชนทั่วไปที่ต้องการลงทุนในระยะเวลาที่ไม่ยาวมากนัก แต่ให้ผลตอบแทนที่ดีในอัตราคงที่
บริษัท ราชธานีลิสซิ่ง จำกัด (มหาชน) เป็นหนึ่งบริษัทในเครือของธนาคารธนชาต จำกัด (มหาชน) มีทุนจดทะเบียน 1,342,349,708 บาท มีผลการดำเนินงานของบริษัทฯ ในครึ่งปีแรกรายได้รวม 696 ล้านบาท มีกำไรสุทธิ 177 ล้านบาท เมื่อเปรียบเทียบกับช่วงเดียวกันของปีที่ผ่านมา รายได้และกำไรสุทธิเพิ่มขึ้นร้อยละ 32.8% และ 42.7% ตามลำดับ ในขณะที่สินทรัพย์รวมของบริษัทฯ  ณ วันที่ 30 มิถุนายน 2555 มีจำนวน 15,143 ล้านบาท คิดเป็นสินทรัพย์รวมเพิ่มขึ้นร้อยละ 37% เมื่อเปรียบเทียบกับช่วงเดียวกันของปี 2554 ที่มีสินทรัพย์รวมอยู่ที่ 11,060 ล้านบาท การเติบโตของสินทรัพย์ดังกล่าว เกิดจากการขยายตัวของลูกหนี้เช่าซื้อที่เพิ่มขึ้น